
JOSS WOOD

ELSK MEG TIL VANVIDD

Oversatt av Lena M. Bakke

Miniserie: I fedrenes spor


Familiefeider, rivaliserende rancher og vill kjærlighet – i Texas løper de hete følelsene gjennom generasjoner. Dette er andre del i miniserien I fedrenes spor.

Joss Wood elsker bøker, kaffe og reiser, spesielt til villmarken i Sør-Afrika og … alle steder. Hun er gift og mor til to voksne barn. Hun er også slaven til to katter og en hund på størrelse med en liten ku. Etter en karriere i lokal økonomisk samfunnsutvikling og forretningsvirksomhet, skriver Joss på fulltid fra hjemmet sitt i KwaZulu-Natal i Sør-Afrika.


1

Han er her.

Hayley Lopez skulte olmt på tekstmeldingen fra Bubba Conor. Hun visste at ʼhanʼ var den bøllete milliardæren Jackson Michaels. Royals mest vellykkede eiendomsutvikler hadde den siste måneden plaget klienten hennes med krav om at han måtte selge den velplasserte eiendommen sin ved Stone Lake, slik at Michaels kunne bygge ut området langs innsjøen.

Vel, teknisk sett var ikke Bubba klienten hennes. Han var bare en ensom enkemann som hun tidvis stakk innom i kraft av stillingen sin som en av sheriffkontoret i Royals politibetjenter. Hun hadde igjen enda et år igjen av jusstudiene før hun kunne påta seg klienter offisielt, men inntil da ga hun de små juridiske rådene hun kunne.

Hun hadde tonnevis med arbeid og hadde ikke tid til å oppsøke Bubbas eiendom for å snakke med Jackson Michaels. Men den milde og sjenerte Bubba trengte en representant, og Hayley kunne gi Michaels klar beskjed om at Bubba ikke ønsket å selge det lille småbruket.

Hun ville også fortelle ham at Royal ikke trengte noen utbygging som ville ødelegge det stille og fredelige innsjøområdet. Familier kamperte ved sjøen og fisket der. Kjærester, unge som gamle og noen ganger i det skjulte, møttes der. I et nylig kommunemøte hadde innbyggerne i Royal gjort det klart at de ikke ønsket noen utvikling av Stone Lake. Men den helsikes trassige utvikleren hadde ennå ikke gitt seg.

Hayley elsket Stone Lake. Besteforeldrene hadde vært Bubbas nærmeste naboer. Hun hadde tilbrakt de fleste somre i badedrakt, hun hadde fisket, svømt og padlet kano. Hun elsket roen i området og hatet tanken på et hotell eller ensartede, kjedelige hytter langs innsjøen.

Huff. Hayley festet bilbeltet, plasserte designersolbrillene, som var en bursdagsgave fra storebroren, på nesen og satte kurs ut av byen. Hun verdsatte gaven fordi hun aldri hadde hatt råd til dem selv på politilønnen sin. Å betale for mat og jusstudier var utfordrende nok.

Du kan alltids rømme hjem til pappa …

Det skulle aldri skje.

Juan Lopez, milliardær, oljebaron og totalt kontrollerende, ville elske det. Hun hadde ingen planer om å føye seg slik de tre eldre brødrene gjorde. Som faren foretrakk hun å gjøre ting på sin egen måte. Moren påsto at hun valgte den vanskeligste veien, men hvis det betød frihet, ville hun alltid velge det.

«Du er altfor ambisiøs …»

«Du er altfor pågående …»

«Du er altfor uavhengig …»

Ordene som hun altfor ofte hørte fra foreldrene og storebrødrene, irriterte Hayley.

«Du kommer aldri til å finne en mann å stifte familie med.»

Hayley snøftet. Det var en kommentar brødrene aldri hadde fått. Nei, de to enslige brødrene, den tredje og eldste var gift og hadde barn, ble oppmuntret til å slå seg løs og sjekke damer. Når det gjaldt biler, utetider om kvelden eller plikter var det et regelsett for brødrene og et annet for henne. De hadde fått studere hva de ville på universitetet, hadde blitt oppmuntret til å følge forretningsdrømmene sine og være så hensynsløst ambisiøse som de kunne. Hos brødrene var ambisjoner og pågangsmot positive egenskaper, mens foreldrene forventet at hun skulle gifte seg og få barn heller enn å utgjøre en forskjell i samfunnet. Være beskyttet i stedet for å være beskytteren. Hayley berørte Glock-en sin. Til helvete med det. Hun ville ikke stå på sidelinjen av livet og vente på at en mann skulle sette en ring på fingeren hennes og, etter sigende, gjøre henne lykkelig.

Hun var allerede lykkelig, eller ganske tilfreds da. Travel var en bedre beskrivelse. Vilt opptatt.

Men i det minste kontrollerte hun sin egen skjebne.

Hayley svingte inn i Bubbas oppkjørsel og kjørte forsiktig over alle hullene og dumpene i veien. Da hun nærmet seg huset, stoppet hjertet da hun oppdaget den forbløffende dyre Ford 150-pickupen ved siden av Bubbas slitne Jeep. Den svarte pickupen med matt lakk var drømmebilen hennes, den ene materielle tingen hun lengtet etter …

Hvis det var en ting som kunne lokke henne tilbake til familiens skjød, var det muligheten til å kjøpe luksuskjøretøy. Faktisk hadde faren forsøkt å bestikke henne ved å tilby en ny bil.

Hadde hun gitt etter, hadde hun sikkert eid en slik bil. Men når hun veide et nytt kjøretøy opp mot friheten, vant friheten alltid.

Hayley parkerte og steg ut av politibilen. Hun klarte ikke å motstå trangen til å stryke hånden over bilens glatte panser og stille seg på tærne for å titte inn.

«Den har setevarme, en åtte tommers berøringsskjerm, Wi-Fi og trådløse ladepunkter for elektronisk utstyr.» En dyp stemme strøk over henne og ga henne gåsehud. Men selv om hun likte den dype, mørke stemmen, var det irriterende at han trodde at hun kun verdsatte bilens skjønnhet.

«Jeg er mer interessert i V6-motoren med 450 hestekrefter, dobbelturbo og titrinns automatisk girkasse», svarte Hayley med ryggen mot ham.

«En jente som liker biler. Jeg er imponert.»

En jente? Hun var kanskje ung, hun ble tjuefire om noen måneder, men hun var for pokker ingen jente! Herregud, kunne han være mer nedlatende?

Hayley hev seg rundt for å gi ham et ʼdu har vær så god å kalle meg politibetjent Lopez, din drittsekkʼ-blikk, men da hun så den gylne herligheten, mistet tungen forbindelsen med hjernen. Jackson Michaels var syndefullt sexy i svart genser, grå bukser og dyre joggesko. Det tykke håret, med samme farge som dansende solskinn over en maisåker, var stilig og velfrisert. Og øynene kunne best sammenlignes med den blå Texas-kornblomsten, fargen ble fremhevet av de tykke øyenbrynene og mørke vippene. Hayleys blikk fortsatte over den sexy munnen og solide skjeggstubben på den sterke kjeven.

Jason Michaels var utrolig sexy.

Hayley så motvillig vekk fra den høye, muskuløse, atletiske kroppen og oppdaget en skulende Bubba på den vaklevorne verandaen. Akkurat, hun var her i embeds medfør …

«Mr. Michaels, jeg er politibetjent Lopez», sa Hayley og forsøkte å gjøre stemmen kald. Hun måtte huske at denne mannen forsøkte å presse Bubba vekk fra eiendommen hans, for å forvandle et uberørt område til et luksuriøst kontor- og boligområde med en golfbane. Æsj.

«Ja, Bubba sa at jeg ikke hadde lov til å være her og at han hadde ringt deg.»

Han virket ikke engang antydningsvis skremt. Pokker ta ham.

«Skal du anmelde meg, Bubba?» spurte Jackson, men slapp ikke Hayley med blikket. Hayley motsto trangen til å sjekke om det lange håret hennes fortsatt var stramt oppsatt eller om noen lokker hang løst. Det føltes som han så inn i henne, og hun likte overhodet ikke følelsen …

Men hun kunne lett se for seg at han stirret slik på henne når hun var naken … Da ville det være sexy.

Ta deg sammen, Lopez.

«Nei, jeg skal ikke anmelde deg. Hayley, gi ham beskjed om at jeg ikke vil selge», sa Bubba og dunket spaserstokken sin i terrassen.

«Mr. Conor vil ikke selge, Mr. Michaels», sa Hayley tonløst. «Slutt å trakassere ham.»

Øynene ble litt kjøligere. «Trakassere er vel å ta i, politibetjent.»

«Du har gitt ham et tilbud som han avslo.» Hayley slo avvisende ut med hånden. «Så du kan dra.»

Jackson smilte, og Hayley forsto at han ikke hadde noen planer om å dra. «Er det så lite kriminalitet i Royal at de sender politibetjenter for å megle i sivilsaker?»

Det var et vanskelig spørsmål. Teknisk sett skulle hun ikke være her, og hvis sheriff Battle fikk høre at hun stakk innom Bubba, ville hun få en reprimande. Hun hadde en jobb å gjøre, og Bubba, frisk og rask, sto ikke høyt på prioriteringslisten hans.

Hayley forsøkte å finne en troverdig forklaring. Før hun rakk å si noe, grep Bubba inn i samtalen.

«Hayley er advokaten min.»

Hayley krympet seg. Det var, teknisk sett, ikke sant. Det var ikke sant overhodet. Hun var en politibetjent som studerte juss og hadde ingen rett til å gi råd. Men forsømte innbyggere i Royal trengte en forkjemper, og hun kunne ikke sitte stille når de trengte hjelp. Det var faktisk på grunn av dem at hun begynte å studere juss. Hun ville bli en fri rettshjelpadvokat, en de kunne kontakte når livet ble juridisk overveldende.

«Jurist og politibetjent.» Jackson så ut til å more seg. «Litt av en kombinasjon. Hvordan finner du tid til alt? Har du Superkvinnekappen i bagasjerommet?»

Nå hånte han henne. Eller gjorde han det? Blikket tilsa at han ertet henne, men Hayley kunne ikke være sikker. Dessuten burde hun heve seg over ertingen. Hun hadde for pokker en Glock på hoften og et politiskilt på beltet.

Men nettopp fordi hun var politi, kunne hun ikke fremstille seg som noe hun ikke var. «Jeg har ikke avlagt avgangseksamen ennå, og jeg kommer med forslag, jeg gir ikke råd, ikke offisielt.»

Hun husket farens råd til brødrene, fremstå alltid selvsikker og vis aldri frykt, så hun nektet å senke blikket for ham. Og hvorfor skulle hun ønske å se vekk? Han var nydelig og som balsam for de veldig slitne øynene.

Et dovent smil gled over leppene hans. «Hvorfor bruker advokater stige når de skal på jobb?» Han stoppet et øyeblikk før han ga henne poenget. «Fordi de skal opp i høyeste rett.»

Jusvitsen var så dårlig at hun nesten måtte smile. «Har du sett hvor stort våpenet mitt er, Mr. Michaels?»

«Det var en forferdelig spøk, men ikke dårlig nok til voldstrusler.» Jepp, definitivt munter.

«Jeg truet ikke med vold. Jeg spurte om du la merke til våpenet mitt. Det er stort og skyter store kuler som lager store hull», svarte Hayley syrlig og så Bubba gå inn i huset.

Latteren hans danset gjennom den kjølige novemberluften. Han kikket på navneskiltet hennes. «Hva står H-en for? Helga? Hesta? Honoria?»

Honoria? Seriøst? Hayley hadde fortsatt lyst til å gripe våpenet og skyte ham. Men det påfølgende papirarbeidet ville være slitsomt og fengsel ubeleilig.

«Jeg har ikke tid til deg, Mr. Michaels», sa Hayley mellom sammenbitte tenner. «Bubba vil ikke selge, og du kan ikke tvinge ham. Jeg har forstått at eiendommen hans er avgjørende for prosjektet ditt, så hvorfor glemmer du ikke ideen om å bygge ut området rundt Stone Lake og finner et annet sted å ødelegge?»

Jackson ble stående støttet mot bilen sin. «Jeg begynner å tro at du misliker meg, politibetjent Harriet Lopez.»

Faktisk likte hun ham … nei, hun likte å se på ham. Den rappe kjeften? Ikke så veldig. Men hun hadde ikke hatt noe imot å kysse den munnen …

Herregud.

Hayley rettet seg opp og løftet haken. «Jeg ber deg la Bubba være i fred. Han ønsker ikke å selge. Ikke tving meg til å komme hit ut igjen.»

«Kanskje jeg gjør det allikevel, hvis jeg kjeder meg og trenger underholdning, politibetjent Hanna …»

Underholdning? Var hun underholdningen hans?

«Er du alltid så nedlatende og irriterende, Mr. Michaels?»

Hayleys irritasjon steg. Hvordan vågde han å tro at hun hadde tid å kaste bort? At det viktigste for henne var å treffe ham.

Drittsekk.

«Jeg har viktigere ting å gjøre enn å utveksle banaliteter med deg!» De sinte ordene glapp ut, og hun visste at selv den minste provokasjon kunne få henne til å miste fatningen.

Sheriff Battle ville ikke finne det fornøyelig. Han var godt kjent med temperamentet hennes, og mer enn en gang hadde han advart om at det kunne gi henne problemer en dag.

Slapp av, Hayley. 

«Vet du hvor travelt jeg har det, Mr. Michaels?» spurte Hayley mellom sammenbitte tenner.

«Hvor travelt har du det, Helen?»

Hayleys blikk smalnet, hun ønsket desperat å tørke av ham det selvtilfredse gliset. «Hørte du om babyen som ble forlatt på bagasjerommet til Cammie Wentworths bil, på sykehusparkeringen til Royal Memorial Hospital?»

Jackson nikket. «Selvsagt. Cammie er en god venninne av meg.»

Hvor god venninne? Lå de sammen? Hadde de et forhold? Det var godt mulig. Cammie Wentworth var datteren til Tobias Wentworth, et lojalt medlem av Texas Cattlemanʼs Club, milliardær og kvegrancheier. Jacksons far hadde visst vært Wentworths bestevenn, og etter at sønnen hans, Rafael, forlot Royal etter å ha blitt uvenner med faren, ble Michaels nærmest Wentworths sønn.

Cammie og Jackson passet godt sammen. Men hun hadde sett Cammie med Drake … Det var slitsomt å følge ryktebørsen i Royal.

Irritert og sjalu, og irritert fordi hun var irritert og sjalu, klasket Hayley hendene på hoftene. «Jeg har jobbet tolv- til fjortentimers dager for å finne ut hvor babyen hører hjemme, og vet du hva jeg har funnet ut?»

«Hva?»

«Ingenting! Jeg har sjekket lokale fødselsregistre, bladd gjennom rapporter om bortkomne spedbarn og sjekket om ulykkesofre har hatt en baby. Jeg går tom for ideer.»

Jackson så ut til å ville si noe, så Hayley ga ham et du-dør-om-du-snakker-blikk. «Jeg har ikke fått en skikkelig natts søvn på en måned, og hvis foreldrene mine tvinger meg til å treffe enda en mann de mener jeg bør gifte meg med, kaster jeg opp.»

«Eh …»

«Jeg må studere. Innleveringsoppgavene tårner seg opp, og jeg ligger etter. Og jeg er ikke typen som ligger etter.»

«Jeg tror sikkert …»

Hun var ikke ferdig. Ikke før han forsto at hun ikke hadde noe tid å kaste bort. «Jeg kan ikke engang bruke det hektiske livet og timeplanen min for å unnslippe TCC-gallamiddagen neste uke …»

«Ikke din greie?»

«All oppstasingen og pyntingen? Herregud, nei. Og jeg har ingen kjole, så jeg må ta meg tid til å finne en!»

«Så ikke dra på gallamiddagen.» Jackson trakk på skuldrene.

Det var førstevalget, men umulig. «Eiendomskakser kan avvise viktige arrangementer her i byen uten å måtte lide for det, men som en underbetalt, nesten blakk politibetjent som har blitt beordret til det av sjefen, har ikke jeg noe valg.»

Blikket hans glitret muntert igjen. «Tror sheriff Battle at det blir voldelig på dansegulvet?»

«Morsomt.» Hayley hadde bønnfalt Nathan om å få slippe, hadde sagt at gallamiddager var den rike og velstående familien hennes sin greie, ikke hennes. Hun foretrakk å drikke øl og spille biljard på Bertʼs, en bar i utkanten av byen. Sheriff Battle hadde lyttet til den innstendige bønnen før han ba henne skaffe seg en kjole, fikse håret og ikke komme for sent. Og hvis hun ikke adlød ordren, ville hun få kontortjeneste resten av livet.

En TCC-gallamiddag eller kontortjeneste? Begge deler var like langtekkelige.

«Er du blant redningspersonellet som skal æres for jobben du gjorde under koronapandemien?»

Hayley sukket. På gallamiddagen skulle flere medarbeidere fra brannvesen, politi og ambulanse bli tildelt æresmedlemskap i Texas Cattlemanʼs Club, for sin heroiske innsats under de de to verste katastrofene i nyere Royal-historie. Tornadoen som herjet med byen i 2013, og koronapandemien. Hayley hadde ingen interesse av medlemskap i TCC og tanken på å bli belønnet for å ha gjort jobben sin, gjorde henne veldig uvel.

Hayley rynket på nesen. «Jeg gjorde bare jobben min. Jeg trenger ikke noe oppstyr.» Hun sukket frustrert og tvang seg til å møte blikket hans. «Nå håper jeg du forstår hvorfor jeg ikke har noe tid å kaste bort, Mr. Michaels, så ikke tving meg til å komme tilbake hit.» Hayley skulte mot ham. «Neste gang er jeg kanskje ikke like hyggelig.»

Smilet Jackson ga henne var like bredt som Texas-himmelen over dem, han hadde et stort smilehull på det venstre kinnet, og øynene ble blålilla. Det åpne, leende ansiktet ga henne lyst til å legge leppene mot hans, gli inn i armene hans og gi seg hen til vitaliteten og den dype, sexy latteren.

Helsike. Ikke bra.

«Er du hyggelig nå?» spurte Jackson da latteren stilnet.

Vel, det hadde vært noen harde uker.

Jackson løftet hånden, og Hayley holdt pusten, for hun trodde han skulle berøre henne. Alle hormonene hennes skalv og håpet det. Men så sank hånden, og i stedet ga han henne et hett blikk.

Du er på jobb, Lopez.

Hva så?

«Du må komme deg tilbake på jobb, Harper Lopez. Du må finne babyens mor.»

Hayley ristet utmattet og oppgitt på hodet. «Jeg vet ikke om jeg klarer det.»

Hvorfor glapp det ut? Og hvorfor foran ham? Det var bare noen få mennesker hun åpnet seg for, og en arrogant mann hun hadde møtt femten minutter tidligere, var ikke en av dem.

Jackson kremtet, og Hayley tvang seg til å se på ham. All antydning til munterhet var borte, og det intense blikket tok pusten fra henne.

«Det klarer du. Det vil du», sa Jackson. Det var ingen tvetydighet i stemmen hans, og Hayley nikket, plutselig litt mer energisk og optimistisk.

«Det har vært …» Han nølte, som han lette etter de rette ordene. «Interessant å møte deg, politibetjent Lopez.»

Takk det samme.

Hun ville ikke at han skulle dra før hun hadde en løsning på Bubba-problemet sitt, faktisk ville hun ikke at han skulle dra overhodet, men hun ventet til han satt bak rattet på den råflotte bilen før hun banket på vinduet hans, og han åpnet det. «Så du lover å la Bubba være i fred?»

Jackson ga henne enda et av de utrolige smilene. «Aldri i verden, Hortense.»

Hortense? Seriøst? Hun sukket. «Fornavnet mitt er Hayley.»

Hun lurte på hvor raskt han ville trekke de rette slutningene.

Det gikk fem sekunder. Raskere enn de fleste. «Juan Lopezs eneste datter? Den han desperat forsøker å finne en ektemann til?»

Det føltes fortsatt rart at hele byen visste at faren hennes mislikte at hun hadde flyttet fra familieeiendommen i Dallas til en liten leilighet i Royal, selv om røttene til familiebedriften var nettopp i Royal. Han var forferdet over at hun hadde blitt politi og kunne ikke forstå hvorfor hun ikke ble hjemme og lekte bortskjemt prinsesse. Han hadde jobbet hardt for å gi barna alt, men det yngste og mest trassige av barna nektet å ta imot sjenerøsiteten.

Hun trengte verken sjenerøsiteten eller beskyttelsen hans. Hun skulle for pokker klare seg selv. I motsetning til brødrene nektet hun å la en annen person diktere livet hennes, selv om den personen var faren. Hun skulle bestemme selv.

Jackson stirret på henne. «Vel, det forklarer mye.»

Han startet motoren, som hørtes fantastisk ut, og kjørte vekk.

Hayley skulte etter bilen. Og hva betød egentlig det?

*

Så det var Hayley Lopez.

Jackson hadde hørt om henne. Stort sett alle i de superrike kretsene deres kjente til Juan Lopezs trassige yngstebarn, som hadde forlatt familien for en karriere som offentlig ansatt. Men han hadde ikke visst at hun var politi eller at hun var så utrolig vakker …

Eller så helsikes ung.

Han myste mot solen på vei tilbake til Royal. Han hadde mistet solbrillene igjen, det tredje paret denne måneden. Han var en smart person, men solbrillene klarte han ikke å holde styr på. En skulle tro han var sekstitre og ikke trettiseks.

Trettiseks. Herregud. Hvor hadde årene blitt av?

Og Hayley Lopez kunne ikke være mer enn tjuetre, tjuefire? Aldersforskjellen gjorde tankene om hvordan hun så ut uten uniform, særdeles upassende.

Men det kunne ikke benektes at hun var sexy.

Hun hadde gnistrende brunsvarte øyne og de lengste øyevippene han hadde sett, og håret var langt og tykt. De utrolige egenskapene stoppet ikke der. Skarpe kinnbein, sexy lepper og en trassig hake. Og herregud, for en kropp. Hayley var høy, med bein som varte en evighet, og hun var slank. Allikevel hadde hun utrolige former som kunne få undertøysmodeller til å gråte av misunnelse.

På vei tilbake til kontoret i Royal forsøkte Jackson å flytte oppmerksomheten fra den sexy politibetjenten til det truede byggeprosjektet sitt, men han fikk ikke de gnistrende øynene og den tydelige irritasjonen hennes ut av tankene. De fleste kvinner som traff ham, begynte nesten umiddelbart å flørte. Hayley Lopez lot seg overhodet ikke imponere av ham.

Jackson visste ikke om han skulle være sint eller fornøyd.

Mobilen hans ringte, og han trykte på en knapp på rattet for å svare.

«Michaels.»

«Jackson, elskling, det er Thea Bowen-Hardy.»

Når skulle han lære å sjekke nummeret før han svarte? «Thea, jeg er midt i en annen samtale og kan ikke snakke nå.»

Han var ikke i humør til Theas tomprat.

«Jeg lurte på om du ville være kavaleren min på TCC-gallamiddagen neste uke?» spurte Thea med hes, sexy stemme. Han foretrakk Hayley Lopezs alvor fremfor den. «Jeg er glad du tenkte på meg …» Nei, han var ikke det. « … men jeg har allerede følge.»

«Akkurat. Vel, vi sees sikkert der.»

Ikke hvis han kunne unngå det, tenkte Jackson da han tok farvel og la på. Thea var den siste i en lang rekke av kvinner som inviterte ham med på TCC-arrangementet. Vanligvis takket han nei uten å forklare, så hvorfor hadde han sagt at han hadde følge? Thea hadde utvilsomt allerede meddelt ti venninner og moren sin at fyren som vanligvis dro på alle arrangementer alene, hadde følge til årets mest prestisjefylte arrangement. Jackson sukket. Han kjente til Royals ryktebørs, nå ville han sikkert være forlovet innen kvelden og gift innen neste morgen.

Han hadde malt seg inn i et hjørne. Hvis han dukket opp på gallamiddagen uten et følge, ville en hel haug med damer bli fly forbannet på ham …

Han måtte finne et følge. Og det ville bli vanskelig. Han ringte sin eldste venninne og smilte da han hørte stemmen hennes. «Hvorfor er det ingen kjemi mellom oss?» spurte han.

«Hei til deg også, Jackson», svarte Cammie tørt. «Vil du forklare mer?»

«Vel, hvis vi hadde hatt en kjemi, hadde vi vært gift allerede, og da hadde jeg sluppet å finne et helsikes følge til den hersens gallamiddagen.»

Cammie lo lavt. «Beklager at den manglende kjemien vår er ubeleilig for deg. Dessuten er jeg sammen med Drake nå, og han blir ikke glad hvis jeg dumper ham for å gå med deg.»

Hans eldste venninne hadde nylig gjenopptatt forbindelsen med sin første kjærlighet, Drake Rhodes, og den glade stemmen fikk Jackson til å smile. Cammie fortjente å bli elsket og være forelsket.

«Jeg var dum nok til å fortelle Thea at jeg hadde følge til gallamiddagen», fortalte Jackson henne og hørte Cammie le.

«Idiot! Du vet at hun sprer det videre, og så vil alle vite hvem du skal gå med.»

«Jeg forstår det», svarte Jackson surt.

«Bare si ja til den neste kvinnen som inviterer deg på ballet», foreslo hun.

«Jeg vil heller skyte meg i foten», brummet Jackson.

«Dro du ut til Bubba i dag?» Cammie skiftet tema. «Nekter han fortsatt å selge?»

«Ja. Og Hayley Lopez gir ham juridiske råd og oppmuntrer ham til ikke å selge, som om hun er en ekte advokat og ikke fortsatt jusstudent», knurret Jackson da han kjørte inn på parkeringsplassen ved kontorbygningen sin. Mange av kollegaene hans syntes det var merkelig at hovedkvarteret til Michaels International, et veldig vellykket eiendomsutviklingsselskap som faren hans startet førti år tidligere, lå i Royal, men han hadde kontorer over hele verden og var på reisefot mye av tiden.

«Jeg kan ikke bygge ut området rundt Stone Lake uten eiendommen hans, så hvis han ikke selger, blir ikke byggeprosjektet noe av.»

«Den lokale motstanden mot byggeprosjektet ditt vokser, Jackson», sa Cammie.

Jackson stoppet bilen. Hvis han hadde gitt etter for alle som hatet byggeprosjektene hans, ville han ikke ha bygd noe det siste tiåret. Motstand var en del av spillet.

«Jackson?»

«Ja?»

«Du sa at du skulle ringe Rafe og prøve å overtale ham til å komme på gallamiddagen. Hva sa han? Kommer han?»

Han hadde fryktet dette spørsmålet. Han klemte pekefingeren og tommelen mot øynene og lurte på hvordan han skulle fortelle henne om den anspente samtalen med broren hennes.

Alt var så helsikes komplisert …

Faren hans og Rafaels far hadde vært bestevenner, og han og Rafe hadde vokst opp sammen. Han hadde sett den stolte og ambisiøse Rafael gå i klinsj med Tobias, delvis fordi Tobias var krevende og kontrollerende, delvis fordi Rafael alltid følte seg som en utenforstående i sin egen familie. Han var sønnen til Tobiasʼ elskerinne gjennom mange år, og da hun døde, tok Tobias Rafael til seg og ga ham Wentworth-navnet. Men den nye stemoren hans, Cammies mor, hatet at det utenomekteskapelige barnet skulle være datterens medarving og gjorde livet hans til et helvete. Jackson kunne ikke klandre Rafe for at han forlot Royal, men ønsket desperat at han og Tobias skulle finne sammen igjen.

Han ville ha gitt alt for mer tid med sin egen far. Moren sin? Ikke så mye. Jackson la lokk på tankene om sin egen familie. Han foretrakk å fokusere på Wentworth-familien. Tobias hadde forandret seg nylig, etter at hans elskede tredje kone, Danae, døde. Han virket mildere, mindre stridslysten og brautende. Og den lavmælte kunngjøring han ga ham og Cammie noen uker tidligere, om at han på TCC-gallamiddagen skulle kunngjøre at han ville betale universitetsutdannelsen for alle barna til redningspersonellet som fikk æresmedlemskap, hadde vært sjokkerende.

Tobiasʼ sjenerøsitet var en side av mannen han aldri hadde forventet. Hvis Tobias Wentworth, stolt, trassig og grinete kunne forandre seg, trodde Jackson at alle kunne det.

Og hvis Rafe traff Tobias, ville de kanskje kunne overkomme den enorme kløften mellom dem. Og Cammie kunne ha et forhold til storebroren.

Så Jackson hadde ringt ham i går, Rafe hadde svart, og Jackson hadde bedt ham bli med på gallamiddagen. Rafe tok seg god tid før det sviende svaret.

«Faren min har deg som bonussønn. Trenger han meg der?»

Det var veldig nært et nei, og Jackson ville ikke gi Cammie falske forhåpninger. «Jeg tror ikke det. Beklager.»

Jackson hørte det skuffede sukket og prøvde seg på et temaskifte. «Hvordan går det med babyen? Jeg kan ikke fatte at jeg var ute av byen og gikk glipp av alt oppstyret.»

Cammie passet en nyfødt som hadde blitt forlatt på bagasjelokket til bilen hennes, noen uker tidligere. Myndighetene, spesielt Hayley Lopez, forsøkte desperat å finne familien hans.

«Bare bra», svarte hun, og han hørte at hun smilte. «Jeg trives så godt som fostermor. Nevnte Hayley om hun har kommet noe nærmere å finne moren hans?»

Han tenkte på samtalen med hissigproppen, husket de svarte gnistrende øynene og den kyssbare munnen. Og kroppen.

Altfor ung for deg, Michaels. Altfor ung. 

«Bare at hun jobber med det», sa Jackson og steg ut av bilen. Han hørte pipet fra en annen innkommende samtale og sa at han måtte legge på.

«Det er sikkert enda en sexy, enslig kvinne som vil invitere deg på ballet», sa Cammie.

Hun tok ikke feil.

